A film világszerte 436 millió dolláros bevételt hozott és pozitív fogadtatásban részesült a kritikusok felől, akik leginkább Cooper, Gaga és Elliott színészi játékát, Cooper rendezését és a filmzenét emelték ki. Több kiadvány 2018 legjobb filmjei közt említette a "Csillag születik-"et, amit a számos szakmai díjra való nevezés is igazol. A 76. Golden Globe-gálán összesen öt, a 91. Oscar-gálán nyolc jelölést érdemelt ki a film, köztük "A legjobb filmdráma" kategóriában is. A jelölések közül mindkét gálán egy-egy díjat kapott meg. A filmben felcsendülő "Shallow" című dal elnyerte "A legjobb eredeti betétdalnak" járó Oscar-, Golden Globe-, és Critics’ Choice-díjakat.